次韻劉中遠見貽之什
作者：郭印
朝代：宋

paragraphs: 中原殺氣昏，魚鳥巢穴改。
城池失金湯，郡邑更守宰。
鸞旗狩吳越，朔騎滿淮海。
維蜀限山川，無人識鍪鎧。
五年愧端居，萬里思行在。
官曹敢尸素，職事甘煩猥。
儻得容棲遲，奚暇擇爽塏。
陋巷飽簞瓢，隣墻挹蘭茝。
新詩出清奇，高論吐雄邁。
談諧不知倦，氣充無是餒。
藉君風飄颻，祛我雲靉靆。
相期樹勳名，戮力熙帝載。